khistorydata/jeongjo-sjw-relations huggingface dataset:
정조 18년
同敦寧金基正疏曰伏以臣人旣愚庸跡又疎賤於身無絲毫之所長爲國蔑分寸之可效而天地之大本無棄物日月之明不漏容光濫通朝籍猥廁從班前後踐歷罔非踰涯臣雖無似豈不欲自殫微誠思所以仰報萬一而桑楡漸迫蒲柳先零跧蟄窮鄕長爲淹病之日重入脩門已斷匪分之望矣幸際邦休滋至大慶累洽縟儀載擧於三元恩例遍及於八域至若賤臣亦被優渥摠府之除中樞之銜聯翩以降榮及泉壤臣於此時感祝鴻私圖報無地亟欲趨謝少伸微忱乃於四月十三日束裝登途矣臣素患勞眩之症遽因驅馳而發無望前進因爲舁還至今悚蹙靡所措躬今又伏奉六月二十八日敎旨以臣爲同知敦寧府事臣是何人恩數之繾綣乃至於此乎臣强疾趲程以謝恩命而第臣旣無敦寧不容仍冒玆敢援例陳章伏乞聖明俯賜鑑諒亟命選部照例遞改以安私分不勝幸甚云云答曰省疏具悉疏辭下該曹稟處十五行刀割
정조 18년
修撰趙弘鎭疏曰伏以昨日三司新發之啓卽擧國臣民所共憤痛而不可但已者也第緣臺僚之不齊以致聲討之久稽而今幸發矣不但兪音之愈邈封置啓紙不賜批旨至於三司之臣伏閤求對而蒼黃逬出竝被遞退之罰殿下何不念宗社之重而有此過中之擧也臣於館職素有情勢玉署一步便成鐵限特除遽下於此際臣急於懲討不顧私義忙急承牌而來自江郊不及於諸僚伏閤之時肅命之後旋求請對而更鼓已深又不免見格於喉院退伏直次繞壁彷徨卽伏見小報則三司之前啓皆賜例批而至若新啓則以無痕妥帖爲敎此啓旣發之後苟不承允兪之音則豈或有妥帖之理哉臣未知受批之臺臣或者不善周旋將順而然耶若然則撑天義理將無可伸之日而臺體壞損無復餘地矣而終至於國不國人不人而天綱民彝斁絶而後已其爲哀痛憤惋當復如何哉伏願聖明亟加三思昨日新發之啓卽賜允兪仍治詣臺臺臣之罪亟施譴削之典亦伏望特諒微臣自來情勢亟許刊改以安私分千萬幸甚云云省疏具悉受批之臺臣有何罪乎譴削之請極爲駭然爾則遞差十五行刀割
정조 18년
甲寅八月二十八日辰時上御重熙堂左承旨入侍時行左承旨李集斗假注書具得魯記注官金良倜承膺祚以次進伏訖上命集斗書公事判付訖集斗曰臣雖惶恐冒死仰奏矣昨日臺啓中兩啓殿下以無痕妥帖爲敎此豈如是而爲妥帖之事乎爲今日臣子者不得請則不可己之義理而曰以傳啓捧置於接待廳已至經宿此何爲也臺臣旣已傳啓自上使之捧入卽賜允愈之音則都無事矣殿下政令每欲務從雍容而今番之事反歸過中之擧臣不勝慨咄之至矣上曰臺廳傳啓則旣爲之還收捧置之請非涉禁也此等上疏竝令捧入也仍命書傳敎曰筵奏可謂唐突當該承旨李集斗遞差仍命書榻敎曰進御加減逍遙散一貼煎入仍命退承史以次退出
정조 18년
甲寅八月二十八日酉時上御重熙堂右副承旨入侍時右副承旨徐榮輔假注書李允謙編修官安經心記注官承膺祚以次進伏訖上命書傳敎曰屢除之下連稱在外行都承旨沈煥之從重推考聞其所住未滿一舍使之待朝上來謝恩廉隅之伸一遞足矣行左承旨林濟遠亦爲推考更爲牌招又命書傳敎曰所奏不緊右副承旨徐榮輔遞差命退承史以次退出
정조 18년
行都承旨沈煥之牌不進行左承旨洪義榮未肅拜行右承旨徐有臣未肅拜左副承旨洪仁浩坐直右副承旨尹致性坐同副承旨朴宗來坐直注書鄭文始一員未差假注書具得魯仕李允謙仕直事變假注書尹濟弘仕
정조 18년
洪仁浩啓曰明日常參經筵取稟傳曰停
정조 18년
洪仁浩啓曰明日毓祥宮儲慶宮中朔祭齋戒相値視事頉稟之意敢啓傳曰知道
정조 18년
洪仁浩啓曰大司憲申大升牌招啓辭未下執義李周顯掌令李城輔李基恒在外持平姜儐呈辭持平一員未差監察茶時之意敢啓傳曰知道
정조 18년
洪仁浩啓曰都承旨沈煥之使之待朝上來謝恩事命下矣旣已上來所當請牌而拘於廳規不得請牌何以爲之敢稟傳曰卽爲牌招申飭行公
정조 18년
傳于洪仁浩曰禮房承旨馳詣受香所奉審摘奸以來
정조 18년
傳于洪仁浩曰留院公事入之
정조 18년
洪仁浩啓曰右邊捕盜大將申大謙移拜承旨在前如此之時有他邊大將兼察之例今番則何以爲之敢稟傳曰因任前職承旨前望單子入之
정조 18년
洪仁浩啓曰右邊捕盜大將申大謙仍任前職事命下矣卽爲牌招命召及大將牌傳令牌傳授何如傳曰允
정조 18년
洪仁浩啓曰新除授承旨朴宗甲座次當爲左副而昨日座次單子誤書入啓今始覺得令該曹座次單子更爲陞降以入何如傳曰允承旨座次之請換自有政院以來所未聞其所做錯豈比於假承旨之不稟加出持平乎當該承旨爲先從重推考
정조 18년
行左承旨臣林蓍喆左副承旨臣朴宗甲右副承旨臣李思祚同副承旨臣徐配修啓曰今此三司未徹之啓卽一脈倫綱之攸係而撑天亘宙殄滅他不得者也旣傳之啓屢日捧置末乃付之廳壁大駭聽聞民彝從此墜矣天常從此壞矣臺臣之啓旣未登徹則不可謂臺臣之傳之也亦不可謂承宣之捧之也而乃殿下反歸之妥帖之科作以爲箝勒之資豈料聖明之世乃有此萬萬非常之擧也殿下脅持公議曲施私恩而顧今群下爭執之論實出擧世沫飮之忱輿憤所激雷霆不得以威之大義所關斧鉞不得以摧之以殿下明聖必審量乎此箇義理而前後辭敎徒添過中之擧大小疏籲未有回聽之期景色去益愁沮國體去益壞損此何事也此何擧也伏乞聖明更加三思禁令卽爲還收臺啓亟許捧入使倫綱不墜義理快伸焉惶恐敢啓答曰遞差
정조 18년
傳于洪仁浩曰新除授承旨待下批牌招察任
정조 18년
承旨前望單子入之洪仁浩朴宗來尹致性落點
정조 18년
傳于洪仁浩曰持平姜儐爲先遞差鳴錚委折卽爲問啓近來閽禁可知兵曹判書爲先記過入直堂上不敍郞廳令該府拿問嚴勘兵曹郞官全不擇差此後更加嚴飭該門守門將令兵曹嚴棍取招草記自今申明嚴飭詣臺臺臣之權除喝導於闕中者兵曹來告該房俾卽論啓事載之該房故事及兩司謄錄
정조 18년
洪仁浩啓曰持平姜儐爲先遞差鳴錚委折卽爲問啓事命下矣問于前持平姜儐處則以爲臣於再昨夜中自館職移拜持平留門肅謝往及喉院請爲求對之際承宣使之承批臣竊伏念伊日三司合啓中第四啓及兩司合啓中第七啓當初發啓時臣未及參合辭體重有非追後入去之單臺擅承批旨者又況原啓辭發啓之臺臣旣未承批而當初臺臣雖得傳之喉院初不入啓批旨承受與否非所可論惟以不敢承受之意爲言而伏地俟罪而已及當喉院以臣不受之意更稟之後旋令更爲承批而臣則以素定之心無或撓改而已史官乃以舊啓例批不令臣參見背坐燈下低聲忙讀府與院各新啓批旨四五行事出倉卒音又低微臣未及諦聽之際承宣遽然起去臣亦卽地退出遂以三司合新啓無下落事與校理趙弘鎭面議復請喉院爲求對啓辭屢次往復更漏已深終不捧入故省記之外不敢經夜闕中不得已與弘鎭以天明更爲求對之意相約後臣則退待朝房門鑰纔啓旋卽詣臺方請求對矣弘鎭忽地送示疏草而其所措語無非向臣抑勒至以臣謂之將順噫嘻此何言也伊時求對不得只歸承批之科者實出蒼黃急遽之際則是豈臣本情然哉當初去就臣與弘鎭無所異同而今忽陷之於罔測之科人心之難測豈如是乎臣旣見疏本逬出闕外及承問啓之命臣以此辭意仰達則喉院終不許捧如是之際臣怵迫震剝求死不得冥限將至五內失守只以舊啓承批沒實仰對退伏私次終夜思惟則方此國賊未討滿廷臣僚焦迫罔措之時臣爲臺官旣入闕中此啓未蒙允兪只承舊啓例批而退則兩啓訖無究竟之端將使撑亘天地之義理擧國沫飮之大論緣之以未伸天下寧有是哉臣罪至此尙何言哉人言之來固不足恤而是豈今日北面於國家者所敢出乎臣於是實欲剚腹刺胸以暴本心而不可得乃有自明之擧乞被斧鉞之誅矣又伏承問啓之命惶恐震越不知所達云矣敢啓傳曰知道伊時諸臺之新除者皆稱在外玉堂之前望點下者只爾一人入來云故移除持平使之承批矣承批時飭敎屢下更漏且深爾之不識何啓之批而倉卒受之事勢固然雖欲更言承宣已起去亦難周旋以此爲爾罪案不亦冤乎洞燭事狀設令有情外之斥豈無昭釋庇覆之方乎爾勿以未暴知之事分付而雖有冤悶之心時在臺職以避以疏何爲之不可而袖藏鳴錚之具前導啞隷而入其在尊臺閣之道不可無飭姑從恕諒之典前持平姜儐罷職可也
정조 18년
洪仁浩啓曰假注書李允謙謂有情勢經出禁門所當捧禁推傳旨而此與無端經出有異推考警責使之仕進何如傳曰假注書豈有情勢然以與無端經出有異爲說則似有委折其委折卽爲招問以啓
정조 18년
洪仁浩啓曰假注書豈有情勢然以與無端經出有異爲說則似有委折其委折卽爲招問以啓事命下矣問于假注書李允謙處則以爲臣卽伏見前持平姜儐問啓則以爲史官乃以舊啓例批不令參見背坐燈下低聲忙讀事出倉卒音又低微臣未及諦聽云云此何言也臣於伊日以史官依例隨往承宣手奉批音置諸臺臣之前卽招兩司書吏俾出朝報之際院吏與府吏一呼一唱挑燈相準而已雖隻字半句臣何嘗有干涉之理乎臺廳讀批乃是承宣之職而本非史官之責則今其爲言此何說也在臣處義不可泯默敢犯徑出之罪致有此問啓之命惶懍震越不知所達云矣敢啓傳曰如此如彼姑無論如渠小官焉敢處義放恣甚矣以不足責之意姑不嚴處此後使之小心供職可也
정조 18년
朴宗來以兵曹言啓曰傳曰持平姜儐爲先遞差鳴錚委折卽爲問啓近來閽禁可知兵曹判書爲先記過入直堂上不敍郞廳令該府拿問嚴勘兵曹郞官全不擇差此後更加嚴飭該門守門將令兵曹嚴棍取招草記自今申明嚴飭詣臺臺臣之權除唱導於闕中者兵曹來告該房俾卽論啓事載之該房故事及兩司謄錄事命下矣依傳敎敦化東挾門守門將金尙澤拿入嚴棍十五度後取招則所供內以爲矣身愚迷所致今此持平姜儐入來時只見其呵導之在前認爲詣臺臺諫循例許入致有此境矣身之罪萬死無惜云臺臣出入必有呵導則未聞其聲只許其入有關門禁萬萬可駭當該守門將所當重勘而旣承取招草記之命爲先捧供以入之意敢啓傳曰知道雖無呵導而朝衣朝冠之人豈知袖裏之藏鉢蓋乎懲後之意堂郞雖處分渠則嚴棍足矣行首守門將亦爲捉來嚴棍十度無論如此如彼門禁之蕩然有甚於近日此兵判不讀明義錄是豈見知而得重者乎宜用加倍之典以示責歸之意記過近於無義本曹判書具庠下義禁府推考可也
정조 18년
傳于洪仁浩曰兵曹堂上未差之代令該曹口傳差出待下批牌招入直
정조 18년
吏曹口傳政事以徐配修爲兵曹參議尹長烈爲兵曹參知
정조 18년
以具庠囚單子傳于洪仁浩曰大司馬之對吏有倍於記過拿入飭已施矣分揀放送仍卽牌招傳授命召
정조 18년
以都承旨沈煥之牌不進推考傳旨傳于洪仁浩曰更爲牌招
정조 18년
以都承旨沈煥之再牌不進推考傳旨傳于洪仁浩曰更爲牌招
정조 18년
以兵曹佐郞蔡弘直拿問嚴勘傳旨傳于洪仁浩曰汰去差代
정조 18년
以禁衛營習陣單子傳于尹致性曰雨勢如此置之
정조 18년
承政院左承旨臣洪仁浩右承旨臣尹致性左副承旨臣朴宗來啓曰臣等之鎭日陳啓呼號不止譴遞相續而忱誠愈激者是豈可已而不已者哉自夫四月旬後宗社之憂危漸如綴旒輿情之憤痛愈益鼎沸于今五朔上下相持幸有日前三司之啓庶有以扶國勢而樹民彝及夫臺閣傳之承宣受之之後始焉封置啓紙旋命糊付廳壁畢竟單臺之聽批尤是罕有之格例一節二節轉輾層加不審殿下何爲而有此千萬非常之擧也噫大僚之敷奏勤懇旣示開納之意諸臺之勉飭行公將冀翕受之幸而今乃已發而殆若未發不停而將至幾停如是之際讎賊之討復無期義理之湮晦轉甚非徒擧國臣僚不能無憾於王言之不信而已抑亦天下後世其將謂今日朝廷何等時也謂今日臣子何如人也臣等之忝居院職非今斯今從前泯默死有餘罪而幸玆聲討之旣發又見兪音之終閟憂慨震灼不暇緩聲玆敢相率聯籲伏乞聖明淵然思而廓然斷亟取再昨日已傳之臺啓快賜允兪批俾我宗社底安而臣民胥悅千萬幸甚惶恐敢啓
정조 18년
以院議啓辭傳于洪仁浩曰鎭日呈課如臺諫傳啓新除書納如宣廳定軸日日如是人人欲爲則承宣無不遞之日無久任之人寧有如許事面乎爾等亦自知其一番書納則一番逬出而爲之其爲不誠尤當如何此啓辭爲先還給明日若爲之則加一等當洗草又或爲之則更加一等當付丙以此知悉
정조 18년
傳于朴宗來曰承旨前望單子入之待下批牌招察任
정조 18년
承旨前望單子入之洪義榮徐有臣落點
정조 18년
尹致性以兵曹言啓曰卽接西所衛將洪澤淳牒報則永肅門北邊大松一株今日因風拔根顚仆東所衛將柳載河牒報則內司僕南邊柳木一株亦爲因風顚仆云待晴竝依例斫去之意敢啓傳曰知道
정조 18년
尹致性以兵曹言啓曰卽接東所衛將柳載河牒報則宣仁門內柳木一株因風折落北所衛將楊宗潤牒報則本所前柳木一株茱萸木一株亦爲因風折落云竝待晴依例斫去之意敢啓傳曰知道
정조 18년
朴宗來以兵曹言啓曰本曹草記敦化東挾門守門將金尙澤捧供以入事傳曰知道雖無呵導而朝衣朝冠之人豈知袖裏之藏鉢蓋乎懲後之意堂郞雖處分渠則嚴棍足矣行首守門將亦爲捉來嚴棍十度無論如此如彼門禁之蕩然莫甚於近日此兵判不讀明義錄是豈見知而得重者乎宜用加倍之典以示責備之意記過近於無義本曹判書具庠下義禁推考可也事命下矣依傳敎行首守門將崔重一嚴棍十度之意敢啓傳曰知道
정조 18년
朴宗來以兵曹言啓曰今此秋展謁時何營軍兵隨駕何營軍兵留陣而禁軍及馬步軍以幾番幾哨磨鍊而餘軍留營何以爲之乎敢稟傳曰訓局步軍十五哨馬軍五哨爲先後廂御營廳留陣其餘留營置之禁軍二番隨駕事分付可也
정조 18년
朴宗來以訓鍊都監言啓曰因兵曹草記明禮門東邊內宮墻一間半許因松木一株顚仆頹落處金虎門軍十名將校一人率領限修築間嚴加守直之意敢啓傳曰知道
정조 18년
洪仁浩以刑曹言啓曰依下敎持平姜儐前導所由金泰山嚴杖一百後全羅道順天府定配所卽爲押送之意敢啓傳曰知道
정조 18년
洪仁浩以義禁府言啓曰忠淸水使尹範敍以前任宣川府使在任時牧馬欠縮三十四匹不爲徵補竝與流來欠縮屢百匹仍爲掩置委折依草記批旨嚴關査問矣卽見該水使牒報則以爲辛亥六月赴任宣川邑務倥傯莫重馬政不遑檢察及當秋務適値災政民憂溢目實無遍察之暇飜歲之後賙賑方張專意接濟又無旬日之隙而乃於三月猝當遞任一番點馬有意未果在任時所縮馬至於三十四匹之多而旣不能自覺徵補流來欠縮又如是夥然而矇然不知於此於彼奉職無狀驚惶震懍伏地待罪云矣馬政何等重事而在任十朔一未點閱任他抛置任內所縮之數至於三十四匹之多而矇不自覺流來欠縮亦甚夥多而一不摘發其在重馬政杜後弊之道不可置而不論依前草記發遣府都事交龜後拿來嚴勘何如傳曰差待道臣年分狀本如不入於尤甚邑依草記施行否則閫帥異於道臣而管下貽害一也馬政雖重民弊宜念待麥秋拿來可也
정조 18년
尹致性以義禁府言啓曰前修撰趙弘鎭下義禁府處之事傳旨啓下矣趙弘鎭家在城外云待城門開拿囚之意敢啓傳曰知道
정조 18년
以慶尙道錄啓罪人原獄案別單判付內啓下刑曹爲旀尙州尹允占段女人縛打男人外面看來似不近理而常時行惡素著於虎視中夜强劫又歸於烏有則其爲凶頑殆乎創見三尺至嚴不可容貸允占身乙更加嚴刑期於得情爲旀鄰族之徵世所審愼而倉直無面害及村民兺除良尹乭金之於李以三未知寸數之幾何而姓旣不同族亦曰遠則所徵之穀多至六石致有此爭鬨殺死之變不察之失在所難免當守令施以罷職之典爲旀昌寧池萬奉段義孫疲孱乞兒也萬奉壯健丁男也手打足踢之不足至於石塊逞毒則其勢無異於摧枯拉朽是如乎第以獄情推之一案肯綮專在左脚之骨折而看證沈益太招內義孫被萬奉不打之後卽地顚外仍爲走避是如爲旀切鄰姜正孫招內萬奉以石塊打義孫脚後各自散去是如爲旀屍親姜老命招內義孫被打後第入日率置於萬奉家是如爲有置當初顚朴餘避走雖曰出於不知不覺之中而其所謂各自散生與率置萬奉家時打骨者何以運動是乙喩步往負往擔往宜有一番盤問而營邑之疑何不及此是旀孛冷水勸糞水之說雖出於萬奉死中求生之計而飢不得食寒不得衣覆空石過冬於閭巷簷下者安知無別因他病乎初檢脈錄則曰在脚膝上浮高皮膜相離覆檢脈錄則曰左膝下血癊處皮骨相浮膝下膝上亦何左是喩三條疑端宜有到底窮覈更令推官勿拘前見亦勿拘前招更加査究後道臣出意見狀聞爲旀慶山朴沙邑沙段旣係要害無異當下正犯納供便同輸款沙邑沙身乙更加嚴刑期於得情爲旀淸道孫德魯段無論李氏女之自往曺家曺召史之誘引李女有班名孀婦指示左道釀成家變者雖在凡人固可駭憤況於緦父之舊上典而跡本妖巫行兼駔婆者乎究厥罪狀殺之無惜爲德魯者奔告于官何官不痛繩是旀雖不告官治之以其道邂逅致斃則遽議償命合有商量而惟其灸烙一事大關往外酷刑此而撓屈後弊難言其矣老父之九耋相依孀婦之以身代死有難曲恕卿等更加就閱文案如有一分傅輕之端論理草記否則依前訊推之意分付道臣爲良如敎
정조 18년
吏曹啓目粘連觀此同知敦寧府事金基正上疏則以爲臣旣無敦寧不容仍冒亟命選部照例遞改亦爲白有臥乎所旣無敦寧則揆以法例似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 18년
領議政洪樂性領中樞府事蔡濟恭行判中樞府事朴宗岳左議政金履素行判中樞府事金憙右議政李秉模等箚曰伏以臣等昨陳聯籲顆俟兪音及奉批旨不惟不賜允許至以具書未徹則亦不可謂不停啓爲敎惜乎聖人一言之失也夫停啓云者三司停當以停呼望之謂也再昨此啓孰停當而孰停之也臣等則只知其傳之不知其停之殿下雖急於出場招致無知無覺最疲軟最孱劣之一姜儐而勒令承批渠之承不承本不關於自在已傳之原啓停之一字何嘗彷彿哉天經不可廢則此啓亦不可廢民彝不可泯則此啓亦不可泯何物姜儐焉敢有無於停否之間也一行刀割三司之不得不啓於筵席朝紙之不得不書某事者亦臣子不得已之天經民彝也私之於經情之於彝孰重孰輕孰爲大而孰爲小抑臣等終夜繞壁寧欲溘然者數日風雨不先不後丁寧警告於處分非常之際不啻如耳提面命則臣等之引此爲說非出傅會之意而殿下所以聽之者契然漠然有若初不經心者然平日敬天之誠八方之所咸覩而於是焉大失所圖臣等安得不痛哭流涕而不知止也欲言則言已盡欲不言則臣分之所不敢出玆敢更爲冒死瀝血齊籲伏願聖明姑置他說上念仁天之譴告亟納封置之啓轉災爲祥於一轉移之間宗社幸甚姜儐之事固不足道而其不可置之簪紳之列則審矣亦施竄配之典以示不與同中國之義焉取進止答曰省箚具悉卿等之懇臺臣體重也故一日不得再啓一事不許再避況大官之體重者乎昨午今朝言之又言有若不得請則不止然者能無自輕之歎而今批又如是牢拒卿等之箚其將日作課程欲如前啓之爲哉竊爲卿等深慨卿等須勿復提受批之臺臣何罪不允仍傳曰此批答遣史官傳諭四十一行刀割
정조 18년
校理徐有聞修撰李相璜等箚曰伏以廷臣之小大同聲呼籲於殿下之前者凡幾日矣臺啓未徹宸聽愈邈此誠何等時也使國家而一日無二字刀割則將使衣冠之列盡入禽獸之域思之懍然寧不大可懼哉爲今日三司之臣者其不可恬憘暇豫晷刻自安也明矣昨日新除諸臺雖値齋日固當竭蹶趨詣積誠齊籲冀回蓋高之聽以徹旣傳之啓而經夜度日寂未聞有直前敢爭之擧何其雍容之甚而伈泄之過也臣等竊爲之駭嘆也臣等謂今日不爲入來諸臺竝施譴削之典斷不可已也云云答曰省箚具悉
정조 18년
甲寅八月二十九日辰時上御重熙堂右副承旨入侍時右副承旨徐配修假注書李允謙編修官安經心記注官承膺祚以次進伏訖上命書榻敎曰進御加減逍遙散一貼煎入命書傳敎曰近於隨闕輒點於前望之際未及照察今聞二員持平剩出一窠茶時啓辭不得書入云其中在外者許遞以其窠爲新除姜儐之窠雖曰假承旨不卽分明微稟至今不能釐正當該假承旨問名推考命退承史以次退出
정조 18년
行都承旨沈煥之坐左承旨徐榮輔內閣直右承旨李晉秀坐直左副承旨鄭致淳坐右副承旨尹致性坐同副承旨金載翼坐直注書鄭文始病一員未差假注書具得魯仕李允謙仕直事變假注書尹濟弘仕
정조 18년
藥房都提調洪樂性提調徐有防右副承旨尹致性啓曰伏未審聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 18년
尹致性啓曰明日常參經筵取稟傳曰停
정조 18년
尹致性以內醫院都提調提調意啓曰副提調沈煥之謂有情勢今日問安不爲仕進卽爲牌招何如傳曰允嚴飭使之同參診筵可也
정조 18년
尹致性啓曰卽者義禁府都事來言時囚議處照律令次堂擧行事命下而同義禁林蓍喆時無職名令該曹口傳付軍職何如傳曰允
정조 18년
兵曹口傳政事以林蓍喆爲行副司直
정조 18년
摠管前望單子入之都摠管李敏輔丁範祖落點
정조 18년
傳于尹致性曰被論諸臺許遞政官牌招開政以在京無故人差出待下批牌招使之次對時備員進參
정조 18년
傳于尹致性曰左承旨入侍
정조 18년
傳于尹致性曰秋展謁日子來九月初一日爲之事令該曹知悉出宮由敦化門還宮由弘化門亦令兵曹知悉
정조 18년
傳于尹致性曰明日眞殿展拜後當出宮內門路以萬安門爲之
정조 18년
傳于尹致性曰鄭奉朝賀家葬前賜諡有命而聞其家法不撰請諡之狀雖有易名之典多出於特例文翼翼憲配享也東平都尉儀賓也貞簡靖敏不待諡狀也如故相鄭惟吉鄭昌衍鄭芝衍鄭知和鄭致和鄭載嵩無狀而不爲云一門十一相與儀賓無不恪守家法今何可强所不强分付弘文館不待諡狀趁期斯速擧行且聞大臣致政之後以病未謝命不受常廩至今在太倉早知其然當有輸送之擧惜乎已矣度支考其年數竝卽傳致主家事分付大臣議諡旣除狀豈可過此月玉堂未差之代竝與檢詳今日政差出仍令今日內擧行
정조 18년
傳于尹致性曰兵曹堂上前望單子入之待下批牌招察任
정조 18년
兵曹參議前望單子入之洪仁浩落點
정조 18년
傳于尹致性曰知申之尙不膺命事體分義萬萬寒心行都承旨沈煥之從重推考更卽牌招違牌勿捧傳旨行左承旨洪義榮聞有實病行右承旨徐有臣旣除備堂竝許遞前望單子入之待下批牌招察任
정조 18년
承旨前望單子入之徐榮輔鄭致淳徐配修落點
정조 18년
備邊司以李得濟爲統制使申大顯爲摠戎使金載瓚爲守禦使
정조 18년
兵曹以柳孝源爲禁軍別將
정조 18년
尹致性以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 18년
尹致性以吏批言啓曰本曹參議今當差出而前望中無故之人只有二人以二人擬入之意敢啓傳曰知道
정조 18년
有政吏批判書李致中參判黃昇源進參議未差行都承旨沈煥之進吏曹參議李勉兢鄭致淳二望未下以閔台爀爲大司憲李秉喆爲執義崔烜爲司諫尹寅基兪鉉章爲掌令朴載淳李東宇爲持平李景溟爲獻納李東冕曺喜有爲正言李相璜爲應敎權坪爲校理尹悌東爲修撰尹行直爲副修撰鄭好仁爲兼判義禁安廷善爲兵曹佐郞李一曾爲舒川郡守
정조 18년
兵批判書具庠進參判柳誼參議尹長烈病參知洪仁浩入直右副承旨尹致性進以金魯永田文顯爲副摠管金鎭鼎爲宣傳官僉知單李寅英以李潤春爲副護軍林濟遠李義弼金基正韓晩裕兪漢寧李羽晉洪義浩金啓洛金載翼朴聖泰李東稷鄭宅東高宅謙爲副司直統制使單李得濟以沈晉賢鄭益祚爲副摠管李周顯李城輔李基恒爲副護軍尹塾李敏輔閔鍾顯尹師國趙宗鉉具㢞李聖圭丁範祖蔡弘履申大升沈晉賢徐有臣洪義榮申大顯尹行元尹㬦朴基正朴宗甲李思祚李庚運李祉永鄭來百爲副司直李允行李聖輪爲副司果判府事單洪良浩
정조 18년
吏批再政以李肇源爲檢詳
정조 18년
以執義李秉喆掌令尹寅基牌不進罷職傳旨傳于尹致性曰只推更爲牌招
정조 18년
以應敎李相璜校理權坪副修撰尹行直牌不進罷職傳旨傳于尹致性曰只推更爲牌招
정조 18년
傳于尹致性曰副應敎前望單子入之待下批一體牌招
정조 18년
副應敎前望單子入之李肇源落點
정조 18년
傳于尹致性曰承旨前望單子入之待下批牌招察任
정조 18년
尹致性啓曰大司憲閔台爀掌令兪鉉章持平朴載淳李東宇在外執義李秉喆掌令尹寅基牌不進監察茶時之意敢啓傳曰知道
정조 18년
傳于尹致性曰明日擧動侍臣當爲備員在外及差祭臺諫許遞前望單子入之待下批牌招
정조 18년
臺諫前望單子入之大司憲蔡弘履司諫李遇濟掌令尹序東持平李益洙獻納沈鏗正言李義明李重蓮落點
정조 18년
尹致性啓曰新除授司諫李遇濟方在削職中何以爲之敢稟傳曰勿施前望單子入之
정조 18년
司諫前望單子入之鄭東觀落點
정조 18년
傳于金載翼曰都承旨批下牌招察任
정조 18년
傳于尹致性曰在外摠管許遞前望單子入之待下批牌招察任
정조 18년
摠管前望單子入之李應爀落點
정조 18년
以玉堂箚子傳于尹致性曰如許箚子前所未見爲先洗草何可摠管而止都監中軍作闕李應爀差下使之領軍隨駕旣有禁令則聞其事實兄亦弟也況周爀二字無難書之無難捧入當該玉堂昌寧縣定配當該捧納及在院承旨喬桐府放逐命令不可不信院吏及捧來之司謁永宗鎭爲奴皆令今夜內逐送
정조 18년
傳于尹致性曰名以禁令則不請還寢直書其名豈有如許國綱乎畿沿輕矣無一言捧納承旨河東府移配今夜內與他承宣及玉堂越江後令畿營狀聞事分付
정조 18년
左承旨韓晩裕右承旨徐榮輔同副承旨徐配修啓曰噫嘻李應爀卽凶醜周爀之兄也卽者摠管前望點下之擧奚爲而及於應爀也周爀之向來負犯已悉於臺諫之聲討今不必更事臚列而盈庭之憤未洩制閫之任自如義理之晦塞刑政之倒錯已無可言而又使此賊之同氣廁名朝籍彈冠周行殆同無故者然則天下寧有是哉竊恐凶徒益肆其氣禍亂莫遏其萌識者之寒心容有極乎臣等相顧愕眙不容泯默聯陳憂惋之忱略效匡救之義伏乞特加三思亟收成命以嚴將頹之隄防焉惶恐敢啓傳曰禁令擔却有此院啓若此不已則將作何許貌樣近來人之所爲皆若此以堂箚捧納猶處分況院啓乎處分纔下此啓又入此則似因巧違而然其爲冒禁則一也徐配修已遠配韓晩裕喬桐太近移配文川徐榮輔之冒禁非醉則異於常性況不在院中忽地托名者乎北靑府定配以信命令
정조 18년
承旨前望單子入之李晉秀金載翼落點
정조 18년
傳于尹致性曰摠管中時帶亞將人許遞全羅兵使李周爀除授乘馹上來事下諭兵使之代卽令該曹口傳差出待下批當日辭朝
정조 18년
兵曹口傳政事以朴基豐爲全羅兵使
정조 18년
傳于尹致性曰在閣直者無得參院議不但有定式徐榮輔設令他事雖甚無狀禁令所重似必知之以是加於此處拘禁猶莫敢言則李周爀一事寧有冒禁之理而姓名同書纔有處分使之一體出送推問事實於閣吏榮輔曖眛云有禁令之說出於榮輔之口云在院承旨不議於榮輔混書其名則榮輔何以知之徐榮輔定配分揀此後申加嚴禁在閣直而與院直聯名之習而如是而更或犯科官員施以違制之律以受敎不能言於官員之下吏刑配
정조 18년
以忠淸監司李亨元狀啓年分修啓時依他災年例里面分等事令廟堂稟旨事傳于尹致性曰依此請施行事令廟堂卽爲分付
정조 18년
大司諫朴宗來啓曰臣以至愚極陋且有自來情地本不合於淸朝耳目之任而筵席特除目覩非常之擧躬逢可言之會遂乃他不暇顧冒沒登筵粗效沐浴之請第念今此合啓乃是宗社之所關係倫綱之不可泯而已傳之啓尙未入徹盈庭之言未蒙兪音目今懲討大義莫此爲急故敢於前席之間粗伸爭執之義誠未仰格嚴敎荐下而迷不知變不得請則不敢止以致再次重推之下不能一辭引避當傳之院啓亦因以不奏廉隅之放倒臺體之壞損緣臣愚迷已無餘地以此情踪顧何可一刻晏然於臺次乎請命遞斥臣職傳曰勿辭亦勿退待
정조 18년
沈煥之以宣惠廳言啓曰頃因全羅監司李書九狀啓羅州大同木一千二百三十八石零所載船到古群山三島前洋與漕船八隻南平船一隻同爲致敗而羅州船隻則船人所用米爲四十石拯出米爲一千四十三石未拯米爲一百五十五石零之意有所區別狀聞後該船都沙工令本道嚴刑遠配事自備局覆啓蒙允矣今月初五日本廳屬江倉軍士金福東來告內羅州船隻都沙工李光寅來自配所以其他船分載米一百餘石與船主及他船潛自區處之際爲捕廳譏察所執捉見方被囚於右捕廳云故聞極驚駭卽爲往復捕廳捉來在囚諸人自本廳先加詳査則致敗船隻卽船主延允行之船而使其沙工李光寅下往裝載矣光寅謂以渠船體小不能盡載乃於原米中一百二十六石果爲分載於同邑一船沙工林之英船隻渠船則逢風致敗之英船則無恙到泊而渠仍赴配故之英船分載米到卽缷置於之英船主張好碩家矣去月念間光寅自楊口配所逃躱上來始爲推尋其分載之米則渠之船主延允行之英船主張好碩等以爲此米必有後慮不可遽自偸食說往說來遂至綻露而米石則或已輸去於光寅家或爲執留於兩船主家各人所供一一吐實故從其首實之數分載米一百二十六石已自本廳卽地收捧而當初臭載固多可疑之跡今此現發莫掩偸弄之狀況其致敗之後旣經訊査則不於其時直吐分載之數隱然以一千二百餘石沒數致敗樣終始隱匿又以赴配之蹤敢生分贓之計私自逃還恣意區處者究其所爲尤極叵測本廳査問不過嚴杖則其招所謂只是一百二十六石之數者亦難保其的實其間情節及石數幾何更當嚴覈光寅等四人還爲移送捕廳究竟後本道拯劣米中分數除減在所不已而光寅所犯比前不啻倍蓰亦不可不加施重律騎船監色輩則船上石數必無不知之理而當其納供不以實告顯有符同之跡伊時放釋之典雖因丁亥之例到今事端添發之後竝宜依律刑配至於大同裝載之法何等嚴重而某船之載幾石乃是該邑之所當管檢則光寅之私自分載之英之違式添載俱不覺察任其售奸遂致臭載之數混稱全船者矇不致意節節做錯事之駭然莫此爲甚當該裝載地方官罪狀令該府拿問嚴處道臣之親執行査事體自別而未能鉤得其實莫重修啓竟歸不審之科該道臣亦爲從重推考何如傳曰允此時本道守令不可一刻曠官先令道伯嚴査該倅狀聞該倅拿處一款待麥秋擧行可也
정조 18년
尹致性以兵曹言啓曰卽接慶熙宮衛將牒報則開陽門西邊中松一株崇義門北邊中松一株北所西邊小松一株兵曹前槐木一株因風折落云令該所依例斫去之意敢啓傳曰知道
정조 18년
尹致性以兵曹言啓曰慶熙宮衛將金斗星身病猝重勢難供職呈狀乞遞輪番之任不可久曠改差何如傳曰允
정조 18년
尹致性以壯勇營言啓曰來九月當本營右司屬京畿三番中哨楊根加平軍兵逢點實數一百二十七名今已點閱整齊來九月初一日本營立番之意敢啓傳曰知道
정조 18년
尹致性以義禁府言啓曰頃因本部草記批旨內鄭學畊保放以待結末事命下矣宣川前府使尹範敍在任時所縮馬三十四匹不爲徵補竝與流來欠縮仍爲掩置旣已首實報來保放罪人鄭學畊還囚照律之意敢啓傳曰知道
정조 18년
禁府啓目前修撰趙弘鎭原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓言之曰或者見之於當者不誠莫甚今反歸咎於眞實之臺臣乎此供辭勿施爲良如敎又啓目崇陵獻官姜彝正祭監監察李碩遠等原情云云姜彝正段傳旨內辭緣泛稱遲晩所當請刑是白乎矣曾經侍從勿爲請刑載在大典通編議處爲白乎旀李碩遠段傳旨內辭緣泛稱遲晩刑推得情何如判付啓王府文書事體何等嚴密而不踏印信來請判下事未前聞捧納承旨從重推考該堂等付之廟堂論勘爲旀囚供段獻官事勢容有可恕罷職足矣姜彝正乙良放送爲旀名以臺監則不能糾察新政觀於渠供不設外位可知矣必因各陵享祀時近來取便謬例爲然似非渠首犯而事旣發覺不可無嚴處李碩遠段爲先以公罪從重勘律仍令該曹此後嚴飭俾復古規爲良如敎又啓目向前白思祖議處云云以此照律何如判付啓渠何敢不知兵曹之統轄肆發凌蔑之說乎萬萬痛駭令兵判嚴棍二十度爲良如敎又啓目崇陵謁者金近淳原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓旣非故犯由於生疎今番段以公罪考律勘放爲良如敎又啓目兵曹佐郞蔡弘直原情云云傳旨內辭緣泛稱遲晩刑推得得何如判付啓不設外位委折更爲嚴問爲良如敎又啓目宣川前府使鄭學畊矣馬政事目旣甚嚴重而不善照檢流來欠縮若是夥然因循掩置虛實相混揆以法意殊極可駭以此照律罪杖一百收贖告身盡行追奪私罪奉敎渠等條如皆徵立依同罪他倅例勘放後草記爲良如敎
정조 18년
刑曹啓目司憲行首所由權世寬司諫院行首喝導張興大等曾前無前導而出入闕門之臺諫終不直陳刑推得情何如判付啓非不知近有此弊後勿更爲則足矣姑爲放送如復見捉官員除良其矣等亦爲捉致刑配之意嚴飭分付爲良如敎
정조 18년
敎守禦使金載瓚書王若曰保障爲國家所重靲仗文武之材美哉襟帶南城傑然詩禮元帥惟卿儒素持己淸白傳家故宅不蔽風雨尙有賢相國遺韻祕閣久掌圖書實著眞學士令譽剛方兼濟周通超九卿旋授銓柄文學一洗陳腐顧群僚皆避詞鋒伊前後淸顯之歷揚惟內外任使之靡替眷玆山營之險固實我京輔之關防山谿壯鎖鑰之形托百年保釐之重臺隍據喉咽之地控三道舟車之衝惟其人民之衆積峙之豐屹爲巨鎭所以城池之固器械之利甲於諸都董戎政而時許往來規模與摠營略等罷分司而專加管鎖體統視開府差尊在昔時創設之初雖形便之可恃顧今日昇平已久奈紀律之多疎蓋職任不比他焉故掄簡無出右者玆授卿南漢山城守禦使卿其祗服寵命克恢令猷組練不廢於春秋莫曰軍旅之未學綢繆必先於陰雨勿恃疆域之姑安實倉廩而修堞濠寧擁虛簿撫士卒而明賞罰俱得歡心其餘設施自有裁稟於戲文恬武嬉之已久予所注意者深地利人和之相須宜以得衆爲要故玆敎示想宜知悉知製敎南公轍製進
정조 18년
行都承旨沈煥之疏曰伏以屛伏江外杜門息影得全桑楡之餘景以效涓埃之微忱者卽臣區區自處之義耳不自意數日以來恩除三降牌召五臨施之以陶鎔之勤諭之以分義之嚴必欲拔之坎穽置之袵席臣手奉恩敎仰瞻雲天感激鐫膺涕泗被面不知所以爲圖也嗚呼臣至陋極愚百無所似偏蒙聖上特達之恩歷視宰列殆無與倫一片圖報之志平居憂畏之情參倚于中不敢不自揣其分而穷約難守寵利易居也故有除輒膺徧踐華膴冒眛周行早晏狼狽固已致識者之憂而乃者構誣之悖言儘是必至之勢也然其所論只出於彈糾搏擊之常例則猶可諉之官箴街謗之可受而亦可謝也噫其爲言極醜慢至危怖而況有一二句語誠非爲人臣者之所堪聞而所可道者也臣自是以後私爲身計退塡溝壑不敢復思彈冠而就列者亦彝性之所宜有也今若憑恃隆恩叨奉華誥重入禁扃回望觚稜則寧不靦顔汗背而有辱君命爲羞朝廷乎義分至嚴廉防亦大非敢爲一身之私義也抑恐有損於淸朝四維之嚴也伏乞聖慈察其肝膈之至懇怜臣踪跡之至危亟命攸司鐫改臣所帶本兼諸職仍又重勘臣違傲之罪以淸公器以肅朝綱焉臣無任云云答曰省疏具悉一遞足矣況屢遞乎卿其勿辭斯速行公
정조 18년
甲寅八月三十日午時上御重熙堂左承旨入侍時左承旨徐榮輔假注書具得魯記注官金良倜承膺祚原任直閣尹行恁以次進伏訖上命榮輔讀公事書判付訖命書傳敎曰承旨房仍又命書榻敎曰新除授摠戎使申大顯乘馹上來統制使之代卽令廟堂議薦待下批今日政下批從速辭朝又命書榻敎曰在外及未肅拜摠管許遞前望單子入之待下批牌招又命書榻敎曰摠管中耆堂及時帶亞將人亦爲許遞前望單子入之待下批牌招寶劍望筒卽爲修正以入又命書榻敎曰卿宰侍從不敍以下書入待下批敍用堂上以上令該曹今日政付軍職仍命退承史以次退出
정조 18년
行都承旨沈煥之坐行左承旨沈晉賢坐右承旨洪仁浩未肅拜左副承旨李晉秀坐直右副承旨尹致性坐直同副承旨未差注書鄭文始病一員未差假注書具得魯仕李允謙仕直事變假注書尹濟弘仕
정조 18년
大駕詣宗廟入齋室後內閣政院玉堂藥房口傳問安答曰知道展謁罷後內閣政院玉堂藥房口傳問安答曰知道大駕詣景慕宮入齋室後內閣政院玉堂藥房口傳問安答曰知道展謁罷後內閣政院玉堂藥房口傳問安答曰知道內宮後內閣政院玉堂藥房口傳問安答曰知道
정조 18년
沈煥之啓曰明日常參經筵取稟傳曰停
정조 18년
尹致性啓曰司僕內乘來言捲簾取稟傳曰捲三面
정조 18년
尹致性啓曰臣以王大妃殿惠慶宮問安進去下直之意敢啓傳曰知道
정조 18년
沈煥之啓曰今日動駕時承旨當爲備員而右副承旨鄭致淳今日不爲仕進卽爲牌招何如傳曰聞有實病許遞
정조 18년
傳于李晉秀曰左承旨徐榮輔批下牌招察任
정조 18년
以左承旨徐榮輔牌不進罷職傳旨傳于李晉秀曰處義雖過一伸亦可許遞前望單子入之待下批牌招察任
정조 18년
兵曹口傳政事行副司直徐榮輔
정조 18년
承旨前望單子入之沈晉賢洪仁浩落點
정조 18년
傳于李晉秀曰兵曹堂上前望單子入之
정조 18년
兵曹堂上前望單子入之金載翼落點
정조 18년
兵曹口傳政事以任希存爲副司果
정조 18년
以司諫鄭東觀掌令尹序東校理權坪牌不進罷職傳旨傳于洪仁浩曰只推更爲牌招
정조 18년
以司諫鄭東觀牌不進罷職傳旨傳于尹致性曰勿施更爲牌招
정조 18년
以掌令尹序東校理權坪副修撰尹行直再牌不進罷職傳旨傳于沈煥之曰勿施更爲牌招
정조 18년
以寶劍望筒傳于尹致性曰在外人許遞
정조 18년
以水原留守趙心泰狀啓御眞奉安閣衛將尹致宖爲十五朔之限其代前郡守李益賢單望馳啓事傳于李晉秀曰豈可無端落仕令兵曹收用
정조 18년
沈煥之啓曰假注書具得魯身病猝重勢難察任今姑改差何如傳曰仍察
정조 18년
備忘記全羅兵使朴基豐下直長弓一張長箭一部片箭一部筒兒一箇賜給
정조 18년
沈煥之啓曰今此試官望中時無職名人令該曹口傳付軍職何如傳曰允
정조 18년
沈煥之啓曰明日殿座時承旨當爲備員而右承旨洪仁浩牌不進同副承旨未差何以爲之敢稟傳曰焉敢以違牌生意乎勿施未差之代前望單子入之
정조 18년
大司諫朴宗來啓曰臣以無似忝叨見職固不以臺閣自居而今朝祗迎之班以不善周旋至於大僚捉囚陪隷之境淸朝臺職緣臣貽羞自顧慙忸實難冒據以此情踪何可一刻晏然於職次乎請命遞斥臣職答曰勿辭亦勿退待
정조 18년
沈煥之以禮曹言啓曰今九月二十二日大殿誕辰陳賀國忌齋戒相値事當退行而自前如此之時有啓稟後擧行之例矣今番誕日陳賀以二十四日退行磨鍊節目何如傳曰權停
정조 18년
李晉秀以壯勇營言啓曰來十一月當本營右司屬京畿四番右哨高陽軍兵來十月三十日京中逢點依節目準二朔立番之意本道監司處預爲知委何如傳曰允
정조 18년
李晉秀以訓鍊都監言啓曰依傳敎本局中軍作闕前兵使李應爀差下而時在忠淸道牙山地今日擧動不得領軍隨駕莫重動駕中軍不可不備前中軍申大謙仍任使之參陣之意敢啓傳曰嚴飭使之倍道來現後草記可也
정조 18년
尹致性以訓鍊都監言啓曰今九月初二日親臨明政門秋到記儒生製述時因兵曹節目金虎門軍一百三十名除出把摠白泓鎭哨官柳相穆率領設布帳外環衛雜人一切嚴禁事畢後還入直所而待標信擧行之意敢啓傳曰知道
정조 18년
尹致性以禁衛營言啓曰今九月初二日親臨明政門秋到記儒生製述時依兵曹節目弘化門入直軍五十五名內除營直五名元入直將官率領仍直其餘軍兵出番哨官金命崑率領排立於設布帳外事畢後還入直所而待標信擧行之意敢啓傳曰知道
정조 18년
尹致性以御營廳言啓曰今九月初二日明政門親臨秋到記儒生試取時依兵曹節目東營集春營入直軍一哨內各留營直五名餘皆除出入直把摠李嘿運哨官金楗率領弘化門外分左右排立事畢後各還本處入直而竝待標信擧行之意敢啓傳曰知道
정조 18년
尹致性以義禁府言啓曰時囚罪人蔡弘直考律勘放金近淳以公罪考律勘放李碩遠以公罪從重勘律鄭學畊渠等條如皆徵立依同罪他倅例勘放後草記事命下矣蔡弘直傳旨內近來門禁可知拿問嚴勘罪取考律文則大明律宮殿門擅入條有曰凡擅入皇城門者杖一百門官及宿衛官失覺察者罪止杖一百大典通編推斷條有曰王府決杖者代以金贖矣蔡弘直杖一百收贖告身盡行追奪金近淳傳旨內以黑團領入祭班引接至亞獻禮之時始換着淺淡服莫重祭享事極稽忽萬萬駭然忌辰大祭敢着不當着者渠之生疎何足責拿問處之罪取考律文則大明律祭享條有曰凡祭祀失誤者杖一百矣金近淳杖一百以公罪收贖李碩遠傳旨內金近淳萬萬駭然忌辰大祭敢着不當着者渠之生疎何足責獻官臺監若於紅箭門外位之時若卽嚴飭換着則豈至於將事後換着乎臺監則猶呈課容或可恕獻官則竝與草記而不爲拿問處之取考律文則大明律祭享條有曰凡祭祀不預先告示諸衙門因以失誤者杖一百矣李碩遠杖一百以公罪收贖竝放送鄭學畊在任所欠縮馬三十七匹旣皆徵立云依李義弼例勿論放送何如傳曰允如有功議各減一等可也
정조 18년
左承旨徐榮輔疏曰伏以臣罪犯萬死倖逭嚴誅撫心慙惶達宵徊徨誠不知措躬之所也臣於昨夜持被內閣得見李應爀摠管除命不勝愕眙私語於心曰其弟聲討雖有禁令其兄除職便是別件喉舌之臣泯默無語恐非道理書問於在院兩僚如有院議啓辭必要聯書臣名及其啓草之送示也乃反涉禁一句而一邊示臣一邊入徹臣雖覺得已無及矣嚴敎震疊臣與兩僚同被行譴之命惶懍戰剝求死不得旋以臣之未見啓草獨賜分揀洞加昭晳臣心感結固已萬萬而第念啓草措語雖出他手若論事端臣實爲首今兩僚深夜嚴譴遠道蒼黃而臣獨過蒙曲成之仁倖免已被之律翺翔禁闥職名自如負犯相似榮枯絶殊慙負僚寀是誠何人臣雖忘廉無恥誠不敢擧顔於世也更漏將闌瀆擾是懼陪扈義重不敢言私臣實自愧人謂斯何玆敢露章自列徑出禁扃干冒雷霆之威仰請鈇鉞之誅伏乞聖慈天地父母俯垂鑑諒置臣重典以爲有罪倖漏者之戒不勝幸甚云云省疏具悉出納云乎者非謂傳宣命令捧入簿書也經曰出納朕命惟允可頒者卽頒可爭者覆逆允之爲準爾則職在出納之任則予之所勉者豈不在於惟允之義乎李應爀之陞除首亞將且置之雖萬不及於應爀之微官其所中批苟不合於爾等意見卽地封繳予豈不嘉之乎至於昨夜事反是乃敢冒禁拖及於周爀而周爀事禁令非尋常不敢聞之敎則爲臣子者不收其禁之前冒禁抗言往古來今寧有如許道理乎言者則當以別論不怕死者固難責之以法律如爾等所叨之職異於三司此所以有兩承宣處分也觀此爾疏所辭太過發論於應爀事不以爲罪則爾無罪矣況爾旣在閣直啓語中有周爀向語全然不知則混請同勘屑越莫甚所當還給而因爾疏兼欲敷示顚末如是洞諭此後須令諸承宣曉解義理蹊逕爾亦入來察職
정조 18년
應敎李相璜修撰尹悌東等箚曰伏以臣等自伏見昨夜前後傳敎下者始焉相顧愕眙繼而繞壁彷徨不能無憾於天地之大也輿論所在公議攸係雖人主之尊亦不得遏折而摧沮之殿下獨不念及於此乎爲今日出納論思之臣者目見殿下無前之過擧罄渴愚忠盡言不諱冀回崇嚴之聽仰請收還之音者臣分然也臣職當耳象魏之禁彼豈樂犯而故爲哉誠切憂愛意在匡救則其心實有足尙者矣何採納之未聞而譴罰之遽加半夜發配蒼黃逬出景色愁沮聽聞駭惑殿下此擧得不有欠於包荒之大度乎殊非臣等平日所望於殿下者也且況一轉二轉擧措層激非常之擧過中之敎似有所激成而然者激則不中大聖人中和之德尤不容如是也至於設爲防限杜塞言路實非治世之所宜有義理之攸關而每見轉喉者爲罪倫常之未闡而莫敢刺口而論事國無諍臣國可以爲國乎莫重者聲討莫嚴者隄防而雖願忠憂國之士猶且趑趄而却顧噤不敢出口者防限之爲也若此不已幾何不使此衣冠之倫終歸禽獸之域哉言路之開閉而國家之安危係焉伏願殿下惕然深省沛然改圖亟收懸法之令使輿情無至下鬱公議得以上徹而仍寢近日非常過中之擧以光聖德焉云云答曰省疏具悉
정조 18년
副修撰尹行直疏曰伏以臣七耋老母素抱貞疾長委床席又自昨夜重添暴泄之症度數無計氣息凜綴藥餌罔效症形危惡臣無他兄弟獨自扶護實無暫時離捨之勢忽於此際召牌奄臨承膺無路玆敢疾聲呼籲於天地父母之前伏願聖明俯諒至切之懇特賜鐫改之恩俾賜救護焉臣昨因踪地悶蹙荐犯違傲之辜今又私情懇迫重陷逋慢之科臣罪至此萬殞猶輕乞被威罰以肅朝綱千萬幸甚云云省疏具悉爾其勿辭救護
정조 18년
觀旂橋迎鑾儒生應製御考榜箋倍畫三上進士任天常父希翼進士金秀臣父星漢生員辛景愈父命相生父命聖生員沈鍈父命岳三下生員李弘謙父東株生員金鎰父載恪進士洪偉父日恒進士尹永輝父恒鎭生員金師範父安基進士趙學春父德泂次上進士李光顯父元彬進士兪孟煥父華柱進士李躋賢父聖迪進士許澮父鑌生員鄭遂龜父師爀進士金相任父茂澤進士金處明父養和生父養厚進士李靖模父潭生員安景祺父有相進士徐淇修父命敏進士沈來永父有鎭生員鄭日泰父世默生員睦黃中父祖禹進士李日煒父亨植生員洪聖肇父以采進士李鍾夏父世璞生員洪準源父直人生員徐有望父逈修生員朴師燮父萬株進士尹孝植父沁進士宋雲載父翼亨進士朴宗球父禮源進士金鑢父載七進士睦仁圭父萬中進士崔之聖父義敬生員趙民和父雲紀生員任壽益父尙淹生員申光軾父晛進士徐有鎭父富修生父積修生員趙相羽父巨源進士李熙緝父百懋生員洪樂膺父在漢進士朴長鉉父道文生父道仁生員李是釬父載爀進士金明淳父履慶生父履基進士金重淳父履規進士宋翼淵父準明生員李光輔父章懋生員李東延父之翼進士兪應煥父翊柱進士李㷞父殷賓進士洪樂玄父瞻漢生員崔晃父仁秉生員金鋼父載文生父載久進士朴道永父進士尹致野父益烈進士趙經鎭父時衡進士睦允中父祖德生員趙澤謙父相賢生員申百祿父一權生員安光集父植生員李厚延父祉錫進士趙道宇父彬進士玄承祚父範宇進士李章垕父逈進士沈厚鎭父重奎進士鄭得中父禹錫生父師錫進士沈玉賢父瀁進士安光宇父構進士李鼎圭父益烍進士李重植父澧進士崔英弼父昌迪進士李翼父日煥進士洪始杰父綎進士朴長暻父道儒進士宋文顯父弼休生員張漢栻父胤載進士尹浣父之鐸生員權丕應父若性生員李慶憲父熏普生員姜忠永父頤慶生員鄭祖榮父樹生父杆進士李卿尹父孝實進士徐鼎輔父有能進士李基弘父尙琦進士安周彬父大濟生員鄭祐榮父杆進士申在陽父光輔幼學尹曮父天徵進士趙匡修父夢良進士金碩鉉父復祚進士蔡弘臣父綱夏生父亨夏進士韓象弘父榮鎭生員孫礲父德裕幼學嚴蓍父思健進士李漢德父思祚進士金厚淵父鈺生員權思永父正功進士姜顯永父乃欽生員金處巖父養直
정조 18년
御題擬齊孟子請爲王言樂箋進士任天常三上天無私惟佑于德國庶幾乎時然後不厭其言樂可述也惟所好者爲王誦之顧今列國之君罕聞先王之樂五音六律之節奏初非有別於古今萬方百姓之咸休孰能達和於天地夏后管籥謾傳爲侯度之風虞代笙鏞尙想化時雍之日猗玆大王行王道之會獲覩今樂亦樂此之規聲音足聽若曰寡人之好世俗所悅似歉大雅之和然微臣由今而視前伊大本與民而同樂聖人象出地之義鍾鼓云乎群生化由天之機舞蹈已矣追景公相悅之運方佇繼二招之休際舜帝欲聞之辰詎緩納正言之悃肆效將順其美冀蒙悅繹于言民攸好而好之前聖有訓衆與樂而樂也法語無從顧臣不圖至斯旣看八音之秩秩今王鼓樂於此宜致萬姓之欣欣迺今時可以言乎伊古樂不過是矣囿民物於玄都紫洞誠使鼓舞於太和象功化於玉戚朱干可期邁軼於前代惟好貨好色之擧與人同則可治矧享朝享爲之音受天祐而多祉恭惟大王千乘其國一變之期德懋行仁克推易牛之念功成作樂思致儀鳳之祥玆當好音之時敢效言樂之說臣伏望恢聖荃聽納愚蕘言則樂旣和奏囿斯人於一治聲與政通躋聖化於三代臣謹當晉效建白益勵披丹志則羞乎桓文寧欲佐伯言心稱於堯舜毋替匡君
정조 18년
甲寅九月初一日卯時上詣宗廟景慕宮秋展謁擧動入侍時行都承旨沈煥之左承旨徐榮輔右承旨李晉秀左副承旨尹致性同副承旨金載翼假注書具得魯李允謙記注官金良倜承膺祚檢校直提學金載瓚二直提學鄭大容檢校直閣南公轍以次隨駕上具翼善冠衮龍袍出萬安門乘輿至仁政門外乘輦所降輿進發由敦化門至宗廟大門外降輦乘輿由東挾門入齋室少頃上改具冕服出西挾門就板位引儀唱上行四拜禮仍詣廟內奉審訖詣永寧殿就板位行禮如儀訖詣殿內奉審後還入齋室引儀跪啓請嚴鼓上具翼善冠衮龍袍如儀上曰兵工換房出駕前下敎離發至文廟洞口降輦上曰儒生祗迎者爲幾人使之問之致性招泮隷問之奏曰二百餘人云矣命書應製表題曰擬齊孟子請爲王言樂仍命公轍使之試取以來乘輦由觀旂橋至宮大門外降輦由挾門入齋室改具冕服就板位引儀唱上行禮訖仍詣廟內奉審後還入齋室上曰領府事入侍領府事蔡濟恭左承旨徐榮輔假注書具得魯記注官金良倜承膺祚以次進伏訖濟恭曰聖候康復有今日展謁之禮臣民慶幸曷有其極臣於陪班不勝蹈舞歡忭之忱矣上曰華城城役今則未知至於何境卿或聞之耶濟恭曰今則範圍已成築至數三層云矣臣有區區所懷敢此仰達矣臣之先壠在於湖西而臣子釋褐後省掃之行至今未得爲之者蓋緣臣欲與之偕往而猶不敢擅離城闉且其間聖候欠和亦未敢言私故迄至于今矣今則天和已復臣固不勝慶幸而區區私情亦可得而遂矣上曰卿欲往省則豈不勉從而老人筋力能無損節於長道行役乎卿行當在何間濟恭曰今晦來初欲離發矣上曰去路歷入華城與時留守一番看審可也濟恭曰臣亦有此意謹當遍審其城址及役處諸般便宜敢陳愚見矣命退諸臣以次退出引儀跪啓請嚴鼓上具翼善冠衮龍袍如儀離發至文廟洞口命書傳敎曰秋到記明日當爲之左副承旨馳詣太學到記收取以來處所明政門爲之講處所便殿爲之該房知悉上曰明日殿座時侍衛寶劍別雲劍外皆以入直擧行出駕前下敎由弘化門明政門入永淸門交泰門還內諸臣以次退出
정조 18년
行都承旨沈煥之坐行左承旨沈晉賢坐直右承旨洪仁浩坐左副承旨李晉秀坐右副承旨尹致性坐同副承旨尹長烈坐直注書鄭文始病一員未差假注書具得魯仕李允謙仕直事變假注書尹致永仕
정조 18년
沈晉賢啓曰明日常參經筵取稟傳曰停
정조 18년
沈晉賢啓曰今日殿座時承旨當爲備員而都承旨沈煥之左副承旨李益運不爲仕進左副承旨李益運卽爲牌招都承旨沈煥之所當牌招而拘於廳規不得請牌何以爲之敢稟傳曰都承旨牌招李益運不爲入來極爲駭然改差前望單子入之待下批牌招先入侍後謝恩
정조 18년
尹致性啓曰今日殿座別侍衛當爲備員而兵曹判書具庠不爲入來卽爲牌招何如傳曰允
정조 18년
尹致性啓曰兵曹判書具庠牌不進推考傳旨今方捧入而殿座別侍衛不可不備員更卽牌招何如傳曰允
정조 18년
洪仁浩啓曰都承旨沈煥之牌不進推考傳旨今方捧入而今日殿座時承旨當爲備員所當更請牌招而拘於廳規不得請牌何以爲之敢稟傳曰更爲牌招
정조 18년
尹致性啓曰事變假注書尹濟弘身病猝重勢難察任今姑改差何如傳曰允
정조 18년
尹濟弘改差代以尹致永爲事變假注書
정조 18년
沈煥之啓曰掌令尹寅基今朔朔書無緣不書依定式禁推傳旨及遞差傳旨捧入之意敢啓傳曰知道
정조 18년
李晉秀啓曰藩閫狀啓跋尾之無得剩語飭敎何等申嚴而卽見全羅監司李書九狀啓則跋辭措語旣涉屑越行部日記亦不擧論已極未安而封啓日子塡書以八月十九日若非稽滯則必是誤書莫重奏御文字如是不審不可無警原狀啓係是民事雖不得不捧入當該道臣從重推考何如傳曰將欲勘罪故貶封不推行部催促則未勘俟勘之說極爲無嚴封啓日子之公然遲滯猶屬餘事原狀啓還下送以此意嚴辭題送書目到付翌日卽爲發巡若或稽緩寧有如許藩臣國有常刑其敢辭乎
정조 18년
洪仁浩啓曰大司憲蔡弘履執義李秉喆呈辭掌令尹序東尹寅基傳旨未下持平李益洙在外持平一員未差監察茶時之意敢啓傳曰知道
정조 18년
以司諫鄭東觀掌令尹序東校理權坪牌不進罷職傳旨傳于尹長烈曰只推
정조 18년
以鄭濂囚單子傳于尹長烈曰何足責考律勘放後草記
정조 18년
傳于洪仁浩曰科次入侍
정조 18년
尹長烈以戶曹言啓曰時御所內各司雨漏處修改吉日令日官推擇則今九月初四日辰時爲吉云以此日時擧行何如傳曰允
정조 18년
尹致性以兵曹言啓曰因義禁府啓目守門將白思祖議處事判付內渠何敢不知兵曹之統轄肆發凌蔑之說乎萬萬痛駭令兵判嚴棍二十度事命下矣依傳敎守門將白思祖嚴棍二十度之意敢啓傳曰知道
정조 18년
尹致性以備邊司言啓曰義禁府啓目姜彝正李碩遠等原情公事判付內王府文書事體何等嚴密則不踏印信來請判下事未前聞該堂等付之廟堂論勘事命下矣奏御文書何等謹嚴而王府尤重則不踏印信萬萬駭然當該諸堂施以罷職之典何如傳曰允其中有武將姑勿出代都提調兼察事從事官發牌聽傳敎
정조 18년
尹長烈以義禁府言啓曰前承旨徐配修移配河東府韓晩裕移配文川郡前校理徐有聞昌寧縣定配事承傳啓下矣徐配修移配慶尙道河東府韓晩裕移配咸鏡道文川郡徐有聞慶尙道昌寧縣定配而竝以承傳內辭意具罪目卽爲發遣府書吏羅將押送于各其配所之意敢啓傳曰知道
정조 18년
尹致性以義禁府言啓曰蔡弘直杖一百收贖告身盡行追奪金近淳李碩遠杖一百以公罪收贖照律草記批旨內允如有公議各減一等可也事命下矣金近淳五代祖壽恒保社原從功臣云功減一等杖九十以公罪收贖蔡弘直李碩遠無功議云矣敢啓傳曰知道
정조 18년
尹長烈以義禁府言啓曰舒川前郡守朴聖集拿問嚴處事傳旨啓下矣朴聖集時在任所云依例發遣府書吏拿來何如傳曰待待命拿囚
정조 18년
判中樞府事洪良浩疏曰伏以天眷篤棐聖候夬復廟宮展禮玉體彌康爭瞻羽旄之色倍切欣忭之忱仍伏念臣猥以無似忝叨文苑全眛故實自積罪悔向於提學新通之時以臣未及與聞不見文蹟之明據只凭口語之流傳率爾仰奏語涉張皇疎愚之失捫舌莫及因此而以致銓官之撕捱上煩深夜之酬應言旣不審罪實難逭伏蒙聖度寬假薄施譴罷臣方杜門訟愆無地自措曾未幾何猥承收敍之恩感惶交竝踧踖靡寧夫筵奏事體何等嚴重文苑格例尤當審愼而罔念敬謹之義自陷妄率之科論其辜犯實合重勘豈可以已經薄罰而晏然自恕揚揚於周行乎玆敢冒陳短章仰瀆崇聽伏乞聖明亟降威譴治臣妄言之罪以勵群工以安賤分不勝幸甚云云答曰省疏具悉卿其勿辭行公
정조 18년
判義禁府事鄭好仁疏曰伏以聖候康復廟宮展禮臣民欣忭曷有其極仍伏念臣樗櫟賤品桑楡暮景才乏需世之用恩荷簡心之眷前後揚歷罔非踰分每費造化之權曲施陶甄之化節次推遷濫陞卿列臣固銘諸肝肺答以頂踵而常懼過福之災益絶進就之念不意日昨陞擢之命有霣自天超授臣以判義禁府事者臣誠聞命兢惶感極流涕不知所以自措也噫朝家取人不一其道或以才諝或以勞勩或以言議或以文華而臣於數者無一之當九卿之列自知踰濫今此一品崇班尤豈夢想攸到實非聖朝懋綜核之政愼公器之道也歷數廷臣不才冥升未有臣比臣何敢視若固有晏然承膺而適値展拜有命鑾蹕將戒受點雲劍之望廁跡陪扈之列以向來焦遑之心瞻今日羽旄之美蹈舞欣聳衷情倍激顚倒出肅不敢言私而因仍蹲冒義不敢出玆陳由中之懇乞垂體下之仁伏願聖明諒臣言之非出飾讓察名器之不可濫授亟收臣新授之資仍治臣瀆擾之罪俾崇秩無玷私分獲安千萬幸甚云云答曰省疏具悉卿其勿辭行公
정조 18년
副司直趙宗鉉疏曰伏以聖候康復展謁禮成臣民慶忭曷有其極仍伏念臣向入臺地冒犯違傲諫啓相箚聲罪甚嚴雖荷聖度之曲庇但止薄罷之末勘私心悚恧尙有餘汗曾未數日恩敍遽下繼以有惠堂特仍之命臣於是轉罪爲榮感極而涕益不知所以自措也噫目下所爭執卽擧世之同情亦臺閣之常分臣之忝叨適在是際則召命之下豈或俟屨而時値齋日姑先違牌卽與諫長往復以爲過齋後呈身詣臺之地矣恩遞旋降於匪意去就有違於素心伊日事勢自爾至此顧何嘗有一分逡巡較量底意哉臣亦具彝性豈忍爲此而糾責之言乃至於此撫躬悼嘆尙誰咎焉嗚呼臣本巽懦無所備數於言議之末而柏府告身前後十餘通矣凡於誅討之論迫急之會未或遲徊而却顧者夫豈臣稱職而然哉卽臣之斷斷所自矢者惟生死向前蹈赴爲期故也不幸乍違例牌自速顚沛而司直之論遣辭深緊原其情則雖似不諒執其跡則無以自解臣固滿心愧赧受以爲罪更何用費辭張皇而彈墨未乾不可以勘罷之旣經而自恕廉防所重不敢以時日之已宿而晏然玆陳自訟之忱仰瀆崇嚴之聽伏乞天地父母特垂鑑諒亟命鐫削以謝公議以靖私義千萬幸甚云云答曰省疏具悉卿其勿辭行公
정조 18년
行副司直徐有臣疏曰伏以天祐宗祊慶籙滋至聖候康復秋謁禮成陟降悅豫大小歡忭仍伏念臣於日昨病伏涔涔之中伏奉承宣除旨逖違之餘叨謝是急不敢言病章皇膺命及登筵席天語溫諄罪累則屬之滄桑先故則及於甘盤辭旨鄭重寵渥隆摯凡在傍觀尙爲之欽聳況於臣心當作何懷以首頓地感極臆塞繼以籌堂特差之命忽下於千萬夢想之外臣於是惝怳震懍五情戰掉噫臣疎愚冥擿入於坎窞白簡之論擬以重誅門戶之覆如隔薄紙日夕悚伏與鬼爲隣儻微我聖上天地之慈日月之明卽臣之無臣家久矣拔之於九死之餘被之以再造之澤頂踵毛髮都歸造化陽春雨露若有偏私記念先臣輒垂恩諭向年賜祭侈以雲章幽明感結不知所以圖報數年之間父子金緋竝居邇列榮寵華爀爲人所艶有重罪難赦無寸善可記而厚沐弘造濫廁顯仕歷數廷臣如臣者無幾臣雖頑如木石寧不知感闔門相對攢手祝聖惟期生死向前不避燥濕糜身殞首以報塵刹而獨奈年紀衰朽疾病侵尋精神銷落形殼徒存臂脚痿痺便成癃廢每念涓埃莫效桑楡易暮深恐先犬馬塡溝壑永爲不瞑之恨也陳力就列已矣無望閑司漫局尙且自劃從前除職輒卽丐遞此實聖明所俯燭也籌司訏謨何等重任則豈容如臣老醜者流猥廁其間徒以榮其身而不念名器之不可以虛假也哉且伏況臣性質昏庸才識淺短一切世務全未曉諳五六年來待罪外邑芻牧委畀一不事事距心之罪久猶自訟夷考其實直是空疎癃殘之一棄物耳今乃責之以出謀發慮參聞廟籌則是誠萬萬不近似而決非愚臣義分所敢承當臣若仰恃籠靈俯藉先蔭不揣才力之不可堪不顧衰病之不可强徒知怵畏揚揚冒出則其爲累則哲之明招有識之譏當復如何臣受恩如天報答無階苟有識慮精力一分可强豈敢爲逡巡飾讓之計以重不誠之罪誠以自量已熟斷無承膺之望玆敢披瀝肝血疾聲呼籲於仁覆之天伏乞聖明俯垂鑑諒亟收臣籌司之命以安微分千萬幸甚云云答曰省疏具悉卿其勿辭行公
정조 18년
觀旂橋迎鑾儒生應製更試御考榜詩二下一進士韓象洪二下生員金師範各新印周易一件三上一進士睦允中新印論語一件三上生員金鋼進士金明淳各新印孟子一件三中生員洪聖肇進士李基弘趙學春尹永輝各壯紙二卷御用筆三枝翰林風月墨一笏三下生員李是釬幼學尹進士蔡弘臣生員鄭遂龜各壯紙一卷次上進士兪孟煥生員睦黃中進士安周彬生員李弘謙朴師燮進士李靖模朴長暻鄭得中趙經鎭玄承祚崔英弼安光宇各御用筆二枝翰林風月墨一笏賦二下一生員李光輔新印書傳一件二下生員辛景愈新印詩傳一件三上進士李光顯新印論語一件生員申百祿新印大學一件三中進士金碩鉉壯紙二卷差備筆三枝尙方墨一笏三下進士金處明李翼宋文顯趙道宇生員洪準源姜忠永趙相羽進士金相任各壯紙一卷次上進士兪應煥生員鄭祖榮沈鍈張漢栻進士李躋賢尹浣生員權思永進士李卿尹生員鄭日泰幼學嚴蓍生員李厚延進士尹孝植各差備筆二枝尙方墨一笏入格拔去秩詩進士朴長鉉生員睦仁圭崔晃徐有鎭賦生員崔之聖進士朴道永生員安景祺進士洪始杰生員李東延趙民和進士宋雲載生員李景憲申光軾洪樂膺更試違秩進士李㷞三下入格以封內姓貫違格拔去任天常揮場後以未成篇拔去生員金鎰三下入格紙面誤書拔去進士金秀臣次上入格以屢魁之實才鋪頭全用庚申因特敎拔去生員金處巖次上入格以屢魁之人文不得意因特敎拔去進士李日煒次上入格以紙面刀擦欠精拔去李章垕批點揮場後以鋪頭之全用庚申僉議請置落科故拔去
정조 18년
御題處處喜晴過甲子詩進士韓象洪二下一太乙書燈劍南村子夜簷鈴寂無聲老農隔話匏花籬今年穀登時昇平最宜無雨度是日甲辰堯蓂幾葉生在干爲首支屬水每年一度觀陰晴先是三日辛壬癸如鳥繆戶村村氓井畔恐打梧桐涼曉窓嫌拍芭蕉鳴方春發生知好雨披曆村燈占農耕村社祈穀踰上辛岐陽潤麥過重庚最是甲子冥冥雨古來妨農厥有名誰家摘禾衣全濕何處漏屋眼難成三百六旬時適丁畢墟看月度深更里老扶杖朝慵起屋角初日掛銅鉦亥市人散黃牛峽午雲閒浮白帝城里樽濁醪騰賀語翌日丙丁天淸明始喜閼逢無事過此時何幸三農情午運政屬笙鏞治戌月可占甌窶盈更願明春添霂霢臘雪消盡條風輕一雨一暘皆得宜有喜天顔齊玉衡終歲不必呼庚癸牧人維魚吉夢呈於萬斯年左海東屢豐每切齊民誠
정조 18년
御題家家築室趁庚申賦生員李光輔二下一揆之日而定中執宮功亦天時基先肇於甲三宅筮吉於辰五招婦子而入處其日庚而葺之旣貞吉之在玆故經始之迨此民以家而庇身自生寅之初載羲著象於大壯詩有咏於斯干方經營於按堵叶於吉者何辰登干支而歷數最穀朝於庚申兌之金而是屬震維木而其克三奇湊於一日仰視星而天乙求斯寢之乃安舍此朝則非吉辰維簡於作竈午不吉於乘屋祈我穀於上辛矧百室之將盈宵爾綯而晝茅待已久於先庚晴纔喜於甲過室可葺於申至循有旺於地四卜无咎於天三高明室而旣吉鬼焉敢乎來瞰徠門神而呵禁喚屋主而安處原某年與某日自太公而權輿迨良辰而結構然後獲此元吉同某乙而將茶詔園丁使剡木超禳災之用巳異禱伯之維戊揆三光而測圭序五行而合土登登築於是日不出戶而知時叶時月於日家創制度於營室推良吉之告期筮神明之降福農功訖而暇閒亦先冬而後夏功已成於後甲世亦維其亭午棟宇制於範金陰雨備於撤土莞簟安於暇日夢亦吉於維熊倚菊枕而大觀豎屋日而曆象瞻北極而獻賦仰大庇之宸衷
정조 18년
甲寅九月初二日卯時上御明政門秋到記儒生製述試取入侍時行都承旨沈煥之行左承旨沈晉賢右承旨洪仁浩左副承旨李晉秀右副承旨尹致性同副承旨尹長烈假注書具得魯李允謙記注官金良倜承膺祚二直提學鄭大容檢校直閣徐榮輔讀券官右議政李秉模副司直金載瓚李義弼對讀官行副司直李太亨金啓洛應敎李相璜兵曹正郞洪大協大司成南公轍以次就位引儀唱試官以下行禮訖上命啓洛書賦題兄弟十二人各一萬八千歲啓洛跪啓宣敎訖秉模進前曰聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣秉模曰元子宮氣候太平萬安臣等仰覩今日之陪臨尺衣漸長天姿已成此實吾東方億萬年無疆之慶也臣等蹈舞慶忭之忱不可勝達願以今番賦題竊爲元子宮獻壽也上曰卿言好矣上曰今番賦題何如秉模曰難而好矣上命晉賢申飭試取仍卽還內諸臣以次退出
정조 18년
甲寅九月初二日辰時上御便殿秋到記儒生殿講入侍時行都承旨沈煥之右承旨洪仁浩左副承旨李晉秀右副承旨尹致性同副承旨尹長烈假注書具得魯李允謙記注官金良倜承膺祚二直提學鄭大容檢校直閣徐榮輔考官行判中樞府事朴宗岳禮曹判書李𡊠行副司直洪明浩參考官副司直尹行恁應敎李肇源前獻納任希存以次進伏訖上曰開講可也上曰注書輩告栍等節必生疎前假注書尹致永仍察事變之任使卽入來可也賤臣承命出傳事變假注書尹致永進伏儒生玄在淡以次進講訖引儀唱禮畢上還內仍命退諸臣以次退出